Ajánlások

Az a célunk a hormonokkal kapcsolatban, hogy egy egészséges fiziológiát alakítsunk ki, hogy hosszú, szerethető, aktív életet éljünk. Dr. Mindy A menopauza tüneteinek enyhítése című könyvében ehhez megvannak a megfelelő eszközök. Megtanítja, hogyan kell ketobiotikusan táplálkozni, böjtölni és diétázni a hormonok növelése érdekében, valamint a változókori átmenet simábbá tételét illetően. Ez a könyv és dr. Mindy programjai kivételesek. Minden perimenopauzás, menopauzás és posztmenopauzás nő számára kötelező olvasmány.

Anna Cabeca oszteopata, a The Hormone Fix (A hormonok egyensúlyba hozása) és a Keto-Green (Növényi keto) bestseller szerzője

Orvosként és kutatóként mondom, hogy ez a könyv lényegre törő és egyszerű betekintést ad a menopauza alapvető biológiájába, de ami még ennél is fontosabb, hogy amikor nőként valaki belép a változókorba, A menopauza tüneteinek enyhítése című könyv a saját több évtizedes tapasztalatom és több ezer más nő tapasztalatai alapján a legjobb segítő társ. Dr. Pelz új, reményteli narratívát és válaszokat ad a nők milliói számára világszerte. Dr. Pelz azon kevés kollégák egyike, aki igyekszik irányítani a hormonjait, nem pedig gyógyszerekre hagyatkozik. Közben pedig a másokról való gondoskodásról az önmagáról való gondoskodásra helyezte a hangsúlyt. Emlékeztet bennünket arra, hogy a szenvedés nem normális, a tünetek pedig egyszerűen a test segítségkérései. Köszönjük, dr. Pelz, hogy úttörőként és vezetőként segíti azon nők millióit, akik már beléptek a menopauza ajtaján, és üdvözli azokat, akik még csak most lépnek be. Ez minden hölgy ismerősömnek kötelező olvasmány lesz.

Dr. Nasha Winters természetgyógyász, a The Metabolic Approach to Cancer (A rák metabolikus megközelítése) című könyv szerzője

Legyünk őszinték. A hormonszint csökkenése olyan érzést kelt bennünk, mintha érzelmi hullámvasúton ülnénk. Dr. Mindy néhány nagyszerű lépést ismertet a könyvében, amelyeket minden perimenopauzás vagy menopauzás nőnek ajánlatos követni.

Dr. Carrie Jones, a Rupa Health egészségügyi oktatásvezetője

Dr. Mindy Pelz a női egészség úttörője. A „fájdalomtól a célig” útkeresése sokakat megihletett szerte a világon, beleértve engem is. A könyvben található információk semmihez sem hasonlíthatók, ami eddig valaha szembejött veled. Megváltoztatják az életedet. Amit a legjobban szeretek dr. Mindyben, az az elkötelezettsége, amellyel az egészséghez vezető utat kutatja. Dr. Mindy ritka energiával rendelkezik, és egyedülálló tehetsége révén képes lebontani az összetett dolgokat falatnyi darabkákra, amelyekkel tele vannak e könyv lapjai. Szerencsés vagyok, hogy szorosan együttműködhetek dr. Mindyvel, és közvetlen tanúja lehetek a világra gyakorolt hatásának.

Ben Azadi funkcionális diagnosztikai táplálkozási szakértő, a Keto Kamp alapítója

Soha nem találkoztam még olyan nővel, aki ennyire eltökélte magát, hogy erőt adjon és megsegítse a világot. Dr. Mindy egészség iránti szenvedélye és minden rászoruló információval való ellátása iránti elkötelezettsége süt e könyvből. Dr. Mindy mentorként és barátként egy olyan erőt képvisel, amely segíteni fog megváltoztatni az egészségügyi paradigmát.

Dr. Sonya Jensen természetgyógyász, a Divine Elements-Naturopathic Family Wellness alapítója és a The Women N Wellness című podcast társműsorvezetője

A menopauza tüneteinek enyhítése egy rendkívül releváns könyv, amelyet minden nőnek el kell olvasnia. Dr. Mindy Pelz értékes útmutatót kínál a tünetek enyhítésére, hogy újra önmagadnak érezhesd magad. Visszaadja az irányítást a kezedbe, ami ma fontosabb, mint valaha.

Dr. Caitlin Czezowski kiropraktőr, okleveles pénzügyi marketingszakértő, Gyermek Kiropraktika Akadémia (Academy Council of Chiropractic Pediatrics – CACCP) tagja, a The Dental Detox alapítója és a The Women N Wellness című podcast társműsorvezetője

Dr. Mindy Pelz

A menopauza tüneteinek enyhítése

Dr. Mindy Pelz

A menopauza tüneteinek enyhítése

Értsd meg a változókor működését, és élj újra kiegyensúlyozott életet!

Budapest, 2024

A könyv eredeti címe: The Menopause Reset

Get Rid of Your Symptoms and Feel Like Your Younger Self Again

A mű első kiadása 2020-ban jelent meg.

Jelen fordítás a Hay House Edition által 2023-ban az Egyesült Államokban publikált változatból készült.

© dr. Mindy Pelz, 2020, 2023

© Bioenergetic Kiadó, 2024

ISBN 978-963-291-675-0

Kiadja a Bioenergetic Kiadó Kft.

Felelős kiadó: Schneider Gábor

© Fordította: Seres Noémi

Főszerkesztő: Kajtár-Schneider Krisztina

Felelős szerkesztő: Kővári Bettina

Borítóterv: Vancsura Olga

Illusztráció: Bryn Starr Best

Minden jog fenntartva. A könyv egyetlen része sem reprodukálható semmilyen mechanikus, fényképészeti vagy elektronikus eljárással, vagy hangfelvétel formájában; nem tárolható elektronikus rendszerben, nem továbbítható és nem másolható más módon nyilvános vagy magáncélra – kivételt képeznek a cikkekben és ismertetőkben szereplő rövid idézetként való „méltányos felhasználások” – a kiadó előzetes írásos engedélye nélkül.

Ennek a könyvnek a szerzője sem közvetlenül, sem közvetve nem ad orvosi tanácsot, és nem írja elő semmilyen technika alkalmazását fizikai, érzelmi vagy egészségügyi problémák kezelésére. A szerző szándéka csupán annyi, hogy általános jellegű információkat kínáljon, amelyek segíthetnek az érzelmi, fizikai és lelki jóllétre való törekvésben. Abban az esetben, ha a könyvben található információkat saját célból felhasználod, sem a szerző, sem a kiadó nem vállal felelősséget.

Tartalom

Előszó

1. fejezet: Kinek a testében élek én?

2. fejezet: Isten hozott a változókor világában!

3. fejezet: Enyhítsd a menopauza tüneteit!

4. fejezet: Nem a józan eszed hagy cserben, hanem a hormonjaid csökkennek

5. fejezet: Kedves Progeszteron, ne haragudj, hogy magától értetődőként tekintettem rád

6. fejezet: A reggeli a nap legveszélyesebb étkezése?

7. fejezet: Ketogén megoldások a menopauzára

8. fejezet: Ismerd meg az ösztrobolomot!

9. fejezet: A detox fontosabb az életmódnál?

10. fejezet: Vess véget a „rohanó nő” szindrómának!

11. fejezet: Maradj örökké fiatal!

12. fejezet: Túlélésből virágzás

13. fejezet: Sokkal erősebb vagy, mint hitted

Bónuszfejezet: Könnyed alvás

Köszönetnyilvánítás

A szerzőről

Végjegyzet

Tárgymutató

Dr. Mindy Pelztől megjelent:

Mindent a böjtről – nőknek: Egészség, vitalitás, hormonegyensúly és tartós fogyás a böjt gyógyítóerejével (Budapest, 2023, Bioenergetic Kiadó)

The Reset Factor: 45 Days to Transforming Your Health by Repairing Your Gut (A Reset Faktor – Változtass az egészségeden, és gyógyítsd meg a bélrendszeredet 45 nap alatt)

The Reset Factor Kitchen: 101 Tasty Recipes to Eat Your Way to Wellness, Burn Belly Fat, and Maximize Your Energy

(A Reset Konyha – 101 ízletes recept, hogy egészségesre edd magad, elégesd a hasi zsírt és maximalizáld az energiaszintedet)

Elérhető a Hay House-nál

Látogass el a weboldalra:

Hay House USA: www.hayhouse.com®

Hay House Australia: www.hayhouse.com.au

Hay House UK: www.hayhouse.co.uk

Hay House India: www.hayhouse.co.in

Annak a három embernek ajánlom e könyvet, akik a legfontosabbak számomra ezen a világon: a férjem, Sequoia, és a gyerekeim, Bodhi és Paxton.

Köszönöm, hogy mindig az első sorban vagytok, szurkoltok nekem, és szerettek, még akkor is, ha épp eluralkodik rajtam a menopauzás őrület.

Előszó

Hadd adjak reményt azoknak, akik nem érzik jól magukat a bőrükben, képtelenek fogyni, és azt állítják: „Már mindent kipróbáltam.” Nem vagy egyedül, és akár hiszed, akár nem, van valami, amit még nem próbáltál, hogy megtaláld a tüneteid okát.

Azt szoktam mondani: „Ha meggyógyítod a sejtjeidet, akkor meggyógyulsz.” Ez mindig helytállt az életem során, és már millióknak segített. Tudod, mi az ok, ami miatt még mindig nem érzed jól magad, ami miatt nehezebb a fogyás vagy akár a diéta betartása? A hormonprobléma. A hormonprobléma oka viszont a sejtjeidben keresendő. Ezt az egyszerű megközelítést több ezer orvosnak tanítottam a világ minden tájáról, és egyre többen vagyunk, akik egyetértenek ezzel az üzenettel. Annyira egyszerűnek tűnik, mégsem kérdezik meg elegen. Még kevesebben törekszenek rá, hogy megértsék, mit is jelent ez valójában, és hogy miként alkalmazzák a gyakorlatban.

A menopauza tüneteinek enyhítése című könyvből világosan és egyszerűen megtudhatod, hogyan gyógyíthatod meg a sejtjeidet, és hogyan állíthatod helyre az életedet. Abban a szerencsében van részem, hogy évek óta taníthatom azt a megközelítést, amelyet Pompaprotokollként is emlegetnek, amely egy multiterápiás megközelítése a sejtek és végső soron a hormonproblémák gyógyításának. A böjt, a bőség és éhínség váltakozása, az étrend variálása és a sejtszintű méregtelenítés mind része ennek a sejtszintű megoldásnak, amelyről a következőkben tanulni fogsz.

Dr. Mindy Pelz olyan sok emberhez vitte el ezt a sorsfordító üzenetet, akiket soha nem tudtam volna elérni, ezért örökké hálás leszek neki. Azoktól a tipikus perimenopauzás és menopauzás tünetektől szenvedett, amelyekkel manapság oly sok nő küzd. Ez tölti meg erővel a szavait. Képes a saját szemszögéből beszélni, és a tanításomat képes a megértés egy teljesen más szintjére emelni.

Évek óta volt egy mantrám: „fájdalomtól a célig”, mert minden, amit tanítok, egy megmagyarázhatatlan betegséggel vívott harcom eredménye. Nem kellett küszködnöm a menopauzával, de szenvedtem a tünetektől, amelyek között voltak tipikusak és elég bizarrok is. Úgy kezdődött, mint a legtöbb krónikus betegség: fáradtsággal, szorongással és agyi köddel. Ezután kialakult az álmatlanság, majd túlságosan érzékeny lettem minden ételre vagy kemikáliára, és még a normál stresszt sem tudtam kezelni. Képtelen voltam elviselni a hangos zajokat és a síró gyerekeket. Nem volt rendben a pajzsmirigyem: a hajam elvékonyodott, székrekedéssel küzdöttem, volt, hogy híztam, volt, hogy fogytam, és eltűnt az energiám. A mellékvesémmel is gondom akadt. Ennek ellenére a vérképem még mindig normálisnak tűnt. Még azt a stresszt sem tudtam elviselni, hogy aznapra kiválasszak magamnak egy felsőt. Komolyra fordítva a szót, szorongtam és túlterheltnek éreztem magam. Én is, mint a legtöbb ilyen tünetekkel küzdő nő, számos kezelést kipróbáltam a pajzsmirigyemre, a mellékvesémre és más hormonokra, de mégsem sikerült eljutni a valódi probléma gyökeréig. Hogyan kaptam vissza az életemet én magam, dr. Mindy és immáron sok millióan mások is? Meghatároztuk az okot, és meggyógyítottuk a sejtjeinket a könyvben olvasható módszerekkel.

Hibát követnék el, ha nem említeném meg, hogy a több ezer orvos és gyakorló orvos közül, akiket tanítottam, dr. Mindy egészen különlegesnek bizonyult. Három Százaléknak hívom az ilyen embereket. És ez a Három Százalék változtatja meg a világot. Nem kifogásokat keresnek, hanem belevetik magukat a munkába, nem törődve a viszontagságokkal. Megélik, majd tanítják. Újítanak. Soha nem szűnnek meg azon gondolkodni, hogyan adhatnának az emberek kezébe valami olyasmit, ami változást hoz mások életében. Valami náluk sokkal nagyobb dologra hivatottak, és úgy tűnik, hogy tudatában is vannak ennek. Teszik a dolgukat, amire Isten teremtette őket.

Dr. Mindy éppen ezt tette A menopauza tüneteinek enyhítése című könyvében. Ha megérted az információkat, amelyeket közöl, és átülteted a gyakorlatba, meg fog változni az életed. Erre hivatott a Három Százalék. Meghallják az igazságot, nem keresnek kifogásokat, és mindent beleadnak. Amikor olyan embereken végeztek kutatást, akik olyan rendkívüli dolgokat vittek véghez, mint a rák vagy más gyógyíthatatlan betegségek legyőzése, a kutatók megkérdezték tőlük, hogy mi a titkuk. Tudod, mi volt leggyakoribb válasz? Egyszer csak hoztak egy döntést. Úgy döntöttek, hogy meggyógyulnak, hogy bármit megtesznek a gyógyulásuk érdekében. A döntés az ő kezükben volt. Te is dönthetsz úgy, hogy a Három Százalékba tartozol, és meggyógyulsz. Íme, az igazság: dönts most!

Dr. Daniel D. Pompa

A The Cellular Healing Diet (A sejtgyógyító diéta) és a Beyond Fasting (A böjtön túl) című könyvek szerzője

Park City, Utah

1. fejezet
Kinek a testében élek én?

Lehetek őszinte egy pillanatra? A menopauza őrületesen kemény. Álmatlan éjszakák, hangulatváltozások, súlycsökkenéssel szemben tanúsított ellenállás, a memória hanyatlása, hőhullámok, hajritkulás, hüvelyszárazság és a libidó elvesztése mind-mind kemény dió. A menopauza nem olyan, mint egy kellemetlen influenza kikúrálása, ami egyszer csak utolér, majd pár hét múlva már se híre, se hamva. Ez egy egész évtizedes utazás, amely során a testünk hatalmas változáson megy át. Vannak tünetek, amelyeknek, úgy tűnik, semmi logikus magyarázatuk vagy okuk. Figyelmeztetés nélkül jönnek-mennek. Azok a hormonok, amelyek korábban boldoggá és energikussá tettek, mentálisan tisztán tartottak, és segítettek a zsírégetésben, nincsenek többé. Hiába hiányoljuk őket, nem térnek vissza. Ez a hormonális hanyatlás egy viharos, őrült, vad utazás, amelyen egyedül veszünk részt, és amire mindeddig még nem talált senki megoldást. Én ezen szeretnék változtatni.

Miért nem osztják meg a nők gyakrabban egymással az említett utazással kapcsolatos tapasztalataikat? Miért nem adunk a nők kezébe olyan életmódbeli eszközöket, amelyek segítségével meg tudnak birkózni a menopauzával? Miért nem támogatják egymást a nők e folyamat során? A menopauza extrém sport. Szükségünk van egy kézikönyvre, hogyan készüljünk fel erre a kalandra. Oda kell figyelnünk egymásra, és segítenünk kell egymást.

Az elmúlt tíz évben a saját menopauzás utamat kísértem figyelemmel, amely során rá kellett jönnöm, hogy nem vagyok egyedül. Rengeteg nőnek vannak hasonló tapasztalatai. Egyesek igencsak megszenvedik. Amikor elérjük ezt az életszakaszt, elkezdünk küzdeni az egészségünkkel. Kellemetlen, ha a feje tetejére áll az élet, ahogy a hormonok csökkenni kezdenek. Sok ezren kerestetek meg emiatt. A történeteitek megindítottak. Annyira, hogy az inspirációtokra megírtam ezt a könyvet.

Amikor elmúltam negyven, az egészségem elkezdett hanyatlani. A negyvenedik születésnapomat a legjobb formámban ünnepelhettem. Biztos voltam benne, hogy az idősödés nem fog gondot jelenteni. Mégis, 42 éves koromra az egészségem megromlott. Hőhullámok, álmatlanság, memóriaproblémák, hangulatingadozás és megmagyarázhatatlan súlygyarapodás hatalmasodott el rajtam. Úgy éreztem, hogy valaki más testében élek. Mintha egy idegen átvette volna az uralmat a testem felett. Úgy éreztem, nem vagyok képes irányítani az egészségemet. A legrosszabb az volt az egészben, hogy a régi, az egészségem visszaszerzése érdekében használt trükkjeim többé nem működtek.

A menopauzával töltött években az a legnehezebb, hogy a tünetek összetettek és kiszámíthatatlanok. Általában nem tudjuk, hogy mikor jönnek, meddig maradnak, és azt is nehéz pontosan meghatározni, hogy mi váltja ki őket. Az évek alatt sokan megbékéltünk a premenstruális szindróma (továbbiakban: PMS) tüneteivel. A menopauzához képest ez egyszerű volt. A PMS egy rövid, hormonális változás, amely közvetlenül a menstruáció előtt következik be. Megvoltak az eszközeink, hogy kezeljük (az egyik ilyen eszköz a sok csokoládé). A menopauza során bekövetkező hormonális változás viszont más. Nincs meg benne ugyanaz a kiszámíthatóság. A tünetek szó nélkül jönnek-mennek, és a lehető legrosszabb pillanatokban jelentkeznek.

Rengeteg érzelem kíséri ezt a hormonális hullámvasutat. A kapcsolataink is megszenvedhetik az ingadozó hangulatunkat. A harag és az izgatottság gyakori vendég. Sokan azon kapjuk magunkat, hogy kiabálni kezdünk a gyerekeinkkel, a férjünkkel. A legapróbb probléma is kiborít. A legnehezebb az egészben, hogy gyakran nem tudjuk az okokat. Egyszerűen csak ingerültek vagyunk.

Nők ezreit kísértem a menopauza éveiben, akik megvallották, hogy nem éreznek többé életörömöt. Frusztráló, amikor azok az apróságok, amelyeknek korábban örültünk, már nem hoznak izgalmat az életünkbe. Sok nő azt észleli, hogy a memóriája kezdi cserben hagyni, egy beszélgetés kellős közepén nem találja a szavakat, elfelejti a neveket. A pihentető éjszakai alvás sok menopauzás nő számára a múlt luxusának tűnhet. Bármilyen apró mozgás vagy zaj könnyen felébreszt bennünket. És ha felébredünk, órákon át forgolódunk, és próbálunk visszaaludni. Sokszor ébredünk úgy éjjel, hogy le vagyunk izzadva, ami miatt fel kell kelnünk, hogy lecseréljük a ruhánkat és az ágyneműnket. Sokunk bármit megadna azért, hogy kipihenten ébredjen.

És persze ott van a súlygyarapodás. Ejtsünk néhány szót a súlyproblémákról. Nem fair, ugye? Úgy érzed, hogy ugyanúgy étkezel (talán még kevesebbet is eszel), többet edzel, és mindezek ellenére mégis hízol? Íme, ez a menopauza. Sokunk túl fiatalnak érzi magát ahhoz, hogy belépjen a változókorba. A menopauza valami olyasmi, ami az anyánkkal történt, amikor idősödni kezdett, nem pedig veled. Ez nem te vagy. Úgy érzed, nem tarthatsz ebben az életszakaszban.

Bármilyen nehéz is ez az utazás számodra, szeretném, ha kicsit félretennéd a tüneteidet, és új perspektívából tekintenél a helyzetre. Választás kérdése, hogy megszenveded-e a változókort. De tényleg. Az észlelt tünetek a tested segélykiáltásai. Nem kell átverekedned magad rajtuk. Ennél sokkal jobbat mondok. A változókor egy nagyszerű lehetőség, hogy ráhangolódj a tested szükségleteire, és megtudd, mit szeretne.

Mindenkinek másra van szüksége. Szeretnék segíteni, hogy egy olyan életstílust alakíts ki magadnak, amely igazodik ahhoz, amit a tested szeretne. A tünetek ajándékok. Tudom, hogy nem így érzed, miközben épp szenvedsz tőlük, de mivel a tested nem tud beszélni, ezért a tünetek nyelvén szól hozzád. Próbálj meg nem rémeket látni. Hangolódj rá a testedre, és hallgasd meg. A tüneteid valóban okkal jelennek meg.

Tudom, milyen nehéz egy olyan testben élni, amelyet nem érzel a sajátodnak. Tudom, hogy ezek a tünetek kiszipolyozhatják belőled az életörömöt. Tudom, milyen az, amikor már mindent megpróbáltál, hogy jobban érezd magad, de úgy tűnik, semmi nem segít. Sem a gyógynövények, sem az étrend-kiegészítők, sem a gyógyszerek, sem a terápiák, valamint a diéták sem segítenek hozzá, hogy újra normálisan érezd magad. Kifogytál az ötletekből, és borzalmasan frusztráltnak érzed magad. Tudom. A segítség úton van. Tekints úgy erre a könyvre, mint egy menopauzán átsegítő használati útmutatóra. A változókor akár egy belső utazás is lehet. Ahelyett, hogy valami tüneteket enyhítő külső dolog után kutatnál, szeretném megtanítani neked, hogyan élj olyan életet, amellyel támogatni tudod a benned végbemenő változásokat, azaz hogyan alakíts ki egy tested bölcsességét tiszteletben tartó életstílust. A belső változás nyomán a külső tapasztalatok is megváltoznak. Szeretnélek megtanítani a tested nyelvére, és olyan eszközöket a kezedbe adni, amelyek segítségével a testeddel közösen dolgozhattok, ahelyett, hogy arra törekednél, hogy legyőzd.

Látni fogod, hogy imádom a tudományt. Számomra nem elég csupán tudni, hogy valami működik, azt is tudni akarom, miért. Az egész praxisomat olyan gyógyító eszközökre tettem fel, amelyek nemcsak hatékonyak, hanem kutatások is alátámasztják a működésüket. Az egyik legmegdöbbentőbb menopauzával kapcsolatos felfedezett információ, hogy az olyan betegségek, mint a mellrák, a petefészekrák, a szívbetegség, a cukorbetegség, a demencia és az Alzheimer-kór gyakrabban fordul elő nőknél a posztmenopauzás évek alatt. Szerettem volna megtudni, miért. Mi történik, ami hajlamosítja a nőket erre a sok megbetegedésre? Arra jutottam, hogy a hormonjaink olyanok, akár egy szimfónia. Mindegyik hangszer játssza a maga szólamát annak érdekében, hogy megszülessen a csodás zenemű. Amikor viszont néhány hormon nem végzi rendesen a dolgát, betegség léphet fel. A hormonjaink egyensúlyban tartása a változókor során nemcsak a józanságunk megőrzéséről szól, hanem akár az életünk megmentéséről is.

Az a küldetésem, hogy segítsek a nőknek megérteni mindezt. Ha egyensúlyban maradunk a menopauza során, azzal olyan súlyos betegségek megelőzéséhez járulhatunk hozzá, mint a rák, a szívbetegségek, a demencia, az Alzheimer-kór, sőt még a csontritkulás is.

Megtiszteltetés számomra, hogy veled tarthatok ezen az úton. Őszintén hiszem, hogy minden okkal történik velünk az életünk folyamán. Már tudom, hogy a változókori küzdelmeimnek az volt az értelme, hogy hozzám hasonló, e folyamaton áteső nők ezreinek adhassak választ. Légy nyitott, miközben olvasod ezt a könyvet. Az ajánlott eszközök közül sok élvonalbelinek számít, ugyanakkor lehet, hogy éppen az ellenkezőjét képviselik mindannak, amit eddig tanítottak neked. A tudomány másként tanít minket. A mai világ nagyban különbözik az évtizedekkel ezelőttitől. Éppen ezért a menopauzát is másképp kell kezelnünk.

Nagyszerű hírem van számodra. Bárhol is tartasz a változókori utazásodban, változtathatsz a tüneteiden. Ráadásul gyorsan. Nincs varázsbogyó. Olyan egyszerű dolgokra gondolok, mint például a hormonális változásaidnak megfelelő életmódbeli reformok. Izgatott vagyok, hogy megosszam veled azokat az életmóddal kapcsolatos eszközöket, amelyekről úgy találtam, hogy segítenek megkönnyíteni az utat nemcsak számomra, hanem a több ezer páciensem számára is. Nem hiszek a varázsbogyókban. Viszont hiszek az emberi test erejében. A női test hihetetlen. Arra teremtettek bennünket, hogy egy másik emberi lényt növesszünk magunkban. Milyen nagyszerű is ez! Ám ez a test drasztikusan megváltozik a menopauza idején. Nincs szükséged mágikus gyógynövényekre vagy antidepresszánsokra, hogy meggyógyítsd magad e változás során. Az életmódodban kell változtatásokat létrehoznod, hogy az megfeleljen a benned zajló változásoknak.

A tudomány hatalom. Minél inkább érted, min megy keresztül a tested, annál inkább úgy érzed, hogy képes vagy irányítani azt. A hormonok megértése összetett. E könyvnek az a célja, hogy leegyszerűsítse mindezt számodra, hogy együtt dolgozhass a hormonjaiddal, ne pedig ellenük. Megálljt parancsolhatsz a tüneteidnek. A változókor során is élhetsz teljes életet. Nagyobb hatalmad van, mint ahogy azt tanították neked. Izgatott vagyok, hogy visszaadjam számodra az erőt.

2. fejezet
Isten hozott a változókor világában!

Talán tőlem a legvalószínűtlenebb, hogy egy ilyen könyv napvilágot lásson, hiszen az eddigi életem során alig akadt problémám a hormonjaimmal. A menstruációm alig pár tünettel érkezett, majd el is múlt. Soha nem tapasztaltam semmilyen problémát a termékenység terén sem. Amikor harminc lettem, és a férjemmel elhatároztuk, hogy gyermeket szeretnénk, azonnal megfogantam. Nem foglalkoztatott túl sokat, hogyan tartsam egyensúlyban a hormonjaimat. Aztán beköszöntött a negyven. A hormonjaim elvittek egy tanfolyamra, amin soha nem hittem, hogy részt fogok venni. Kemény menet volt. Majd egy évtizedbe telt, hogy rájöjjek, hogyan keveredjek ki a változókorból.

Azért írtam meg ezt a könyvet, mert egyedül éreztem magam a folyamat során. A tüneteim erősek voltak, és drámai befolyást gyakoroltak az életemre. Viszont az egyetlen válasz, amit találtam, hogy vagy végigszenvedem a folyamatot, vagy gyógyszert szedek. Egyik megoldás sem tetszett.

Mióta elkezdtem megosztani a változókori utazásomat a közösségi médiában, sokan megkerestetek hasonló tapasztalatokkal. A menopauza titeket is megvisel. És ahogy én, ti sem láttátok jelét, hogy egyszer csak megérkezik. A változókor akkor kezdődött, amikor elmúltam negyven. Az örömteli, energikus lényem egyik napról a másikra lett érzelgős és kaotikus. Komolyan, úgy éreztem, mint aki agymosáson ment át, mintha valaki irányította volna a gondolataimat, felborította volna az alvásomat és az egész jóllétemet. Ez hatással volt az életemre és a kapcsolataimra is. Utáltam azt az embert, akivé váltam. Végül egy évtizedes küldetés lett belőle, amely lehetővé tette számomra, hogy ne csak a saját hormonjaim generálta őrületemet állítsam le, hanem hogy nők ezreinek segítsek, akik a menopauza útvesztőjéből keresik a kiutat.

Amikor betöltöttem a negyvenet, egy célom volt: a legjobb formámat hozni. Akkoriban ez azt jelentette, hogy bele akartam férni a kedvenc szűk farmernadrágomba, és egy bizonyos számot akartam látni a fürdőszobai mérlegen. Azt hittem, egészségesnek lenni annyit tesz: helyesen étkezni és sokat mozogni. Az egészségemet kívülről közelítettem meg. Ha jól néztem ki, akkor feltételeztem, hogy belül is minden rendben van.

A negyvenedik születésnapom hamar elérkezett és el is múlt. Hallottam, ahogy más nők, akik már betöltötték a negyvenet, azon zúgolódtak, milyen nehéz fogyniuk. Én viszont nem tapasztaltam ilyet. Legyőzhetetlennek éreztem magam. Minden rendben volt velem. Volt két csodálatos gyerekem, akik akkoriban 10 és 8 évesek voltak, volt egy szerető férjem, egy remek munkám és egy hihetetlen baráti közösségem.

A negyvenedik születésnapom után pár hónappal mély depresszió tört rám. Váratlanul jelentkezett. Minden konkrét ok nélkül elsírtam magam, és örömtelennek éreztem az életem. Eleinte apró hullámokban érkezett, de ahogy teltek az évek, egyre gyakoribbá váltak. Alapvetően optimista alkat vagyok, ezért beletelt egy kis időbe, mire rájöttem, hogy depressziós lettem. Igyekeztem az összes eszközömet bevetni, hogy visszanyerjem az örömöt, de semmi nem működött. Értelmetlen volt az egész, hiszen nem volt kiváltó ok, sem traumatikus esemény, se semmi olyan az életemben, amire ujjal mutogathattam volna, és azt mondhattam volna: „Ez az. Ezért érzem magam olyan rosszul.”

Amit a depresszióval töltött évekből megtanultam, az az, hogy mindig lesznek kiborító pillanatok az életünkben. Nem mindig úgy alakulnak a dolgok, ahogy eltervezzük őket, és ez lehangolhat. Korábban is voltak ilyen tapasztalataim, de ez most teljesen más érzés volt. Úgy tudnám szavakba önteni, hogy mély és logikátlan. Meg akartam szabadulni mindettől, ez volt a nagy álmom. Együttérzek azokkal, akik ilyen depresszióval küzdenek. Kemény dolog. Olyan volt, mintha valami átvette volna az irányítást az agyam felett, ami miatt minden kontroll kicsúszott a kezem közül.

Szakmai pályafutásom e szakaszában rengeteget tudtam a fizikai egészségről, a lelki egészségről viszont keveset. Olyan eszközök után kutattam, mint a diéta, a testmozgás, a kiropraktika, az akupunktúra és a mindfulness – például a meditáció és a jóga – módszerei. Inspiráló könyveket olvastam, motiváló előadókat hallgattam, és olyan barátok bölcsességére támaszkodtam, akik korábban már megjárták a depresszió bugyrait. Segítettek ugyan ezek az eszközök, de csak átmenetileg.

A depresszió hullámai hamarosan pánikrohamokká fajultak. A szorongás gyakori vendég lett nálam. Éjszakánként mélységes rettegés érzésével ébredtem. Ilyenkor sokszor csináltam, hogy megvizsgáltam mindent, ami aggodalomra adhatott okot. Előfordult, hogy hajnali kettőkor tört rám, és képtelen voltam visszaaludni. Pánik, félelem és szorongás uralkodott el rajtam. Az elmém valami okot akart társítani ehhez a pánikhoz, hogy megértse. Ilyenkor gyorsan megvizsgáltam az életem minden olyan szegmensét, ahol valami nem volt rendben. Majd vagy két órán át csak forgolódtam, és nem létező problémákat akartam megoldani az elmémben. Őrület volt ez az egész, de nem tudtam megálljt parancsolni neki.

Aztán berobbantak az éjszakai hőhullámok. Olyan borzalmasak voltak, hogy egy éjszaka alatt többször is át kellett öltöznöm. Az ágyneműm is annyira átázott, hogy fel kellett ébresztenem a férjemet, hogy lecserélhessem. Aztán elkezdtem hálózsákot használni, hogy ne kelljen felébresztenem. A szorongás és a hőhullámok közepette küzdelem volt az alvás. Könnyű lett volna azt mondani, hogy ez a menopauza klasszikus kezdete, de 43 éves voltam, rendszeres ciklussal. A menopauza átlagosan 55 éves korban érkezik el.

Pokol volt. Nem így képzeltem el az egészséget. Tudtam, hogy hormonálisan valami nincs rendben, de nem jöttem rá, hogy mi. Az életmódommal lehetett valami gond? De ami még ennél is fontosabb kérdés volt, hogy miként tudok megszabadulni tőle.

Ha gondom akadt, soha nem féltem segítséget kérni. Szerencsére rengeteg bölcs nő vett körül. Először a nővéremet kerestem meg. Ő is azt mondta, hogy depressziót és szorongást tapasztalt ebben az életkorban, de az antidepresszánsok segítettek neki. Ez lenne a megoldás? Talán ideje lenne gyógyszerek segítségét igénybe venni? Nagy volt a kísértés. Csak egy bogyó, és ez az egész rémálom véget ér. Évek óta nem szedtem semmilyen gyógyszert, és holisztikus orvosként tudtam, hogy a gyógyszer csupán a tünetet enyhíti, nem pedig az okot szünteti meg. Ismertem a krónikus antidepresszáns használatáról írt, hosszú távú egészségügyi következményeivel kapcsolatos tanulmányokat is. Az antidepresszáns szedésének talán az a legnagyobb hátránya, hogy ha egyszer rászoksz, nehéz lejönni róla. Nem voltam hajlandó a neurokémiai rendszerembe, azaz az agyban történő kémiai folyamatokba ilyen mértékben beleavatkozni. Nem akartam gyógyszerekre hagyatkozni az életem hátralévő részére, ahhoz, hogy boldog lehessek. Más megoldást kerestem. Kellett, hogy legyen valami oka, amiért így éreztem magam.

A barátaimhoz fordultam, akik közül sokan 5-10 évvel idősebbek voltak nálam. A válaszuk ennyi volt: „Szedd össze magad. Ez a perimenopauza. Készülj fel. Brutális lesz.” 43 évesen? Ennek az egésznek még mindig nem volt értelme. Emlékszem, anyám évekig kérkedett azzal, hogy milyen könnyen viselte a menopauzát. Amikor elmúlt ötven, átesett rajta, méghozzá anélkül, hogy hőhullámok gyötörték volna, vagy akár egyetlen pillanatig is lehangolt lett volna. Nem volt semmi kétségem: valami nem stimmelt.

Egyik este a gyerekem iskolai tudományos kiállításán vettem részt, amikor is ott állt mellettem az egyik anyuka, aki köztiszteletben álló szülésznő/nőgyógyász volt. El voltam keseredve, és válaszokat akartam, ezért megszólítottam, és meséltem a helyzetemről. A válasza drámaian megváltoztatta mindazt, amit az egészségről gondoltam.

Azt mondta: „Mindy, bárcsak tudnék válaszolni neked! Rengeteg korodbeli nő keres fel, akiknek ugyanilyen hormonális tüneteik vannak, és ha őszinte akarok lenni, fogalmam sincs, mit tanácsoljak nekik. Az orvosi tankönyvek cserben hagytak.” Nem erre a válaszra számítottam. Az, hogy „rengeteg olyan nő keresi fel, akiknek ugyanilyen tünetei vannak”, valamint hogy „az orvosi tankönyvek cserben hagyták” hetekig a fülemben csengett. Ha ilyen sok nővel történik mindez, akkor meg kell lennie valahol a hormonális kirakós hiányzó darabjának.

Ez az este mindent megváltoztatott számomra. Ez volt a katalizátora azon eszközök felfedezésének, amelyekkel nemcsak az én változókori tüneteimet sikerült orvosolnom, hanem most már több ezer nőét is. Ezen eszközök megértéséhez és alkalmazásához évekig tartó kutatásra és kitartásra volt szükségem, de végül visszaadták az életemet, és ugyanezt teszik majd veled is.